Moet boere voorberei vir oorlog? | Die Nuus in Afrikaans - Koerant.co.za
Moet boere voorberei vir oorlog?
So sê TLU SA se Adjunk-President en Voorsitter van die Veiligheidskomitee, mnr. Henry Geldenhuys. Mnr. Geldenhuys het gereageer op die moord op die 77-jarige mnr. Johan van Rensburg van die Baltimore-omgewing. "Hierdie moord kom skaars 'n dag nadat die ANC Jeugliga se adjunk-president, Ronald Lamola, in Durban gesê het dat Suid-Afrikaners in 'n illusie leef dat hulle hul grond vreedsaam sal terugkry. 'Ons het 'n gebeure so kragdadig as 'n oorlog nodig om die land weer in besit van Afrikane te kry', het Lamola volgens berigte gesê."
Wyle mnr. Van Rensburg was lid van TLU SA en jare lank by die organisasie betrokke. Sy vrou, Gloudina, is drie keer in die bors raakgeskiet en sy is tans in 'n stabiele toestand in 'n hospitaal in Pietersburg. Hulle is vanoggend omstreeks 04:00 in hulle huis oorval. Dit is nie seker hoeveel terroriste betrokke is nie maar vier spore word tans opgevolg deur lede van die gemeenskap en die polisie, terwyl 'n polisie helikopter asook 'n private helikopter ingespan word om moontlike verdagtes aan te keer.
Mnr. Geldenhuys het namens TLU SA sy meegevoel met mnr. Van Rensburg se familie uitgespreek en mev. Van Rensburg spoedige herstel toegewens. Hy het ook sy waardering uitgespreek teenoor die gemeenskap en die polisie wat flink op die spoor van die moordenaars is. "Indien hulle gevang word moet daar geen genade met hulle betoon word nie, met inagneming van die wetlike voorskrifte," sê mnr. Geldenhuys.